प्लास्टिक के आने से जहां लोगों का जीवन आसान हुआ है वहीं पर्यावरण के लिए प्लास्टिक सबसे बड़ा दुश्मन बन है। प्लास्टिक के विरोध में विश्वव्यापी अभियान चलाया जा रहा है। मगर सोनांचल में इसकी दखल बढ़ती ही जा रही है। यहां तक कि अब तो प्लास्टिक बांस का भी विकल्प बनने लगा है। आदिवासी इलाकों में प्लास्टिक से बने सूप, दउरी, रेक आदि तेजी से बिक रहे हैं। सस्ते, आकर्षक और टिकाऊ होने की वजह से लोग बांस के स्थान पर प्लास्टिक के सामान खरीदना ज्यादा पसंद करते हैं। क्षेत्र के धारकार बस्ती के लोग जंगलों से बांस काटकर इसे छील कर पतले-पतले टुकड़ों से आकर्षक सूप, दउरी, छइटी आदि बनाते हैं। बाजार में इसे पचास से डेढ़ सौ रुपये प्रति नग की दर से इसे बेचते रहे हैं। बाजार में प्लास्टिक के दउरी जहां पचास से साठ रूपये में मिल रहा है वहीं सूप पंद्रह रुपए में। आकर्षक होने की वजह से भी यह लोगों की पसंद बनता जा रहा है। रामदीन, संतु धरकार, परमात्मा आदि ने बताया कि महंगाई की वजह से पहले ही उनकी आजीविका मुश्किल से चल रही थी।